Geislavirkir

Geislavirkir var fyrsta breiðskífa og önnur hljómplata íslensku pönkhljómsveitarinnar Utangarðsmanna. Hún kom út 26. nóvember 1980. Utangarðsmenn höfðu hafið starfsemi í byrjun þessa sama árs en á þeim stutta tíma hafði hljómsveitin farið í tvær hljómleikaferðir um landið, hitað upp fyrir ensku hljómsveitina The Clash á stórtónleikum í Laugardalshöll og gefið út þriggja laga smáskífuna Ha-ha-ha (Rækjureggae) tæpum tveimur mánuðum fyrr. Sumarið áður kom sólóplata Bubba Morthens, Ísbjarnarblús, út. Fyrstu breiðskífu hljómsveitarinnar var því beðið með talsverðri óþreyju. 

Platan var tekin upp í Hljóðrita í Hafnarfirði. Upptökustjóri var Geoff Calver og sagt var að upptakan hefði tekið 80 tíma. Meðlimir hljómsveitarinnar léku sjálfir á öll hljóðfæri nema hvað Gunnar Þórðarson lék á orgel í laginu „Kyrrlátt kvöld“. Platan kom út hjá Steinum og er númeruð „Steinar 040“. Plötuumslagið er bláhvít, loftpensluð ljósmynd af hljómsveitinni með reyksvepp eftir kjarnorkusprengingu yfir Reykjavík í bakgrunni. Myndin vísar til textans í fyrsta lagi plötunnar „Hiroshima“.

Viðtökur
Platan fékk þegar mjög góða dóma gagnrýnenda og menn greindi á um hvort bæri að telja hana eða Ísbjarnarblús bestu plötu ársins. Í desember komst hún í annað sæti lista yfir söluhæstu plöturnar á Íslandi sem birtur var í Morgunblaðinu.

Afmælisútgáfa
25 ára afmælisútgáfa plötunnar var gefin út á geisladiski af Íslenskum tónum árið 2005 með átta aukalögum. 

Lög
A-hlið
 „Hiroshima“ – 2:38
 „Barnið sefur“ (Bubbi/Utangarðsmenn) – 2:18
 „Kyrrlátt kvöld“ (Tolli Morthens/Bubbi) – 3:10
 „The Big Print“ (Mick/Utangarðsmenn) – 2:51
 „Samband í Berlín“ (Bubbi/Mick) – 3:49
 „Tango“ (Bubbi) – 1:37
 „It's a Shame“ (Mick) – 2:41
B-hlið
 „Sigurður er sjómaður“ (Tolli, Húmi Þorbergs/Jónatan Ólafsson) – 1:59
 „Viska Einsteins“ (Bubbi) – 2:20
 „Blóðið er rautt“ (Bubbi) – 2:32
 „Chinese Reggae“ (Mick/Bubbi, Danny) – 2:01
 „Temporary Kick/Let's Go“ (Mick) – 3:07
 „Ég vil ekki stelpu eins og þig“ (Bubbi/Danny) – 2:18
 „Poppstjarnan“ (Bubbi/Mick) – 2:31

Flokkur:Bubbi Morthens
Flokkur:Íslenskar hljómplötur
Flokkur:Hljómplötur gefnar út árið 1980